Steinhoff: Hofsaak uitgestel tot Vrydag 13de | Netwerk24
Deur Nellie Brand-Jonker 05 Augustus 2021 07:25
Steinhoff wil die skadevergoedingseise en regsgedinge teen hom skik.
Die hofaansoek waarin aandeelhouers van Steinhoff die hof vra vir 'n verklarende bevel oor hoe hy sy krediteure in die skikking verdeel het, sou van Woensdag tot Vrydag aangehoor geword het.
LEES OOK: Hoftwis oor Steinhoff se SA skikking warm op
Hamilton, 'n onderneming wat 'n klomp batebestuurders in Suid-Afrika verteenwoordig, het die aansoek aanhangig gemaak.
Nog 'n aandeelhouer, Trevo Capital, het einde Maart toestemming gekry om tot die saak toe te tree.
Trevo Capital het onlangs 'n hofsaak gewen wat as 'n groot terugslag vir die skikking beskou is.
Dit is waarskynlik oor dié uitspraak wat vandeesweek se hofsaak uitgestel is.
Steinhoff het ná dié uitspraak sy skikkingsaanbod aan sekere krediteure op 16 Julie verhoog. Volgens Steinhoff hou dit egter verband met die verbetering in sy finansiële vertoning.
Die eerste aanbod is einde Julie verlede jaar aangekondig.
Steinhoff wil die talle skadevergoedingseise en regsgedinge teen hom skik wat ontstaan het nadat hy einde 2017 ongerymdhede met sy boeke aangekondig het.
Twee prosesse word gevolg, onderskeidelik onder Nederlandse en Suid-Afrikaanse wetgewing.
In die onlangse aanbod is die aanbod aan sekere eisers met 66% of €243 miljoen tot €613 miljoen verhoog.
Die aanbod is verhoog vir die aandeelhouers wat hul aandele van Steinhoff International Holdings NV (SIHNV) en in die Suid-Afrikaanse maatskappy Steinhoff International Holdings (SIHPL) gekoop het. Die aandeelhouers wat iets verkoop het aan SIHNV in ruil vir sy aandele (sogenaamde kontraktuele eisers) is by die verhoogde aanbod ingesluit.
Die aanbod aan kontraktuele eisers van SIHPL (wat insluit ondernemings wat aan Christo Wiese behoort) is nie verhoog nie.